Anzǝm man ngga,
Yesu gya aɓa nzali Galili;
eare kutio aɓa bu-nzali Yahudi ɗang,
acemǝnana aɓwana-mǝgule mala amǝ Yahudi mǝnana akano ka,
à nda ban alte à nǝ̀ wal-lui.
Sǝ lang Lamsan Doagumli,
mala amǝ Yahudi gbashina ka,
amǝ'eam Yesu ne wi ama,
“Kyane a bu-nzali Yahudi,
ace mǝnana ɓǝ̀ alaggana mo ɓǝa kya sǝn agir-ndali mǝnana a kǝ pea ka.
Kǝɓwa pà kàm mǝnana kǝ earce ɓǝ̀ aɓwana surǝì,
sǝ nǝ̀ nggǝ pakki aturo aɓa sǝmbǝrǝa ka ɗang.
Sǝ acemǝnana a kǝ pakki amǝnia yì agir ka,
puro lǝmndǝ rǝo ɓǝ̀ ɓanza surǝo.”
Nggearǝ amǝ'eam Yesu nǝ ɓamuria ka,
à earnǝi à paɓamuria abani ɗang.
Pǝlǝa Yesu nea wia ama,
“Pwari mem mǝnana mǝ nǝ pur nǝi a banfana ka,
malaká karǝ peatu ɗang,
sǝ ma'wun ngga koya pwari ka ma'wun na.
Ɓanza pa nǝ ɓinǝ mǝsǝ wun ɗang,
sǝ mim ngga kǝ ɓinǝ mǝsǝam,
acemǝnana ǝn nggǝ bang aɓealɓikea mǝnana kǝ pak ka.
Wu kyane.
Mim ngga pà mǝ nǝ ká ado ɗang,
acemǝnana pwari mem malaká karǝ ɗang.”
Anzǝm mǝnana Yesu bangŋǝnia wia cau anggo ka,
pǝlǝa akrǝi zuku a Galili.
Anzǝm mǝnana amǝ'eambǝi umna aban Lamsan ka,
Yesu gbal ka wario ɗǝong,
pusǝrǝi ɗang.
Aɓwana-mǝgule mala amǝ Yahudi camarǝ alte aban Lamsan,
à kǝ ɗikiban ama,
“Ɓwe na ake le?”
Aɓwabunda kǝ na cau nggùr-nggùr amur Yesu.
Aɓea ɓwana ama,
“Yì ka,
ɓwa mǝɓoarne na.”
Sǝ aɓea ɓwana gbal ka ama,
“Awo,
yì ka,
mǝswarkiban na.”
Sǝ kǝɓwa puro na cau bwāng amuri ɗang,
acemǝnana à kǝ ɓanggi aɓwana-mǝgule mala amǝ Yahudi.
Lang à warina ɗār aɓa Lamsan,
à gauwuni a tsuru ka,
Yesu kutio aɓa Ndàmǝgule mala Ɓakuli,
pǝlǝa tita kani aɓwana gir.
Sǝ aɓwana-mǝgule mala amǝ Yahudi ka à ndali kǝrkǝr,
à na ama,
“Lang sǝ ɓwa man surǝ gir ani kǝrkǝr,
yi mǝnana kǝɓwa kani wi raka?”
Pǝlǝa Yesu nea wia ama:
Agir mǝnana ǝn nggǝ kania wun ngga à mem na ɗang,
à pur aban Ɓakuli mǝnana tasǝam ngga.
Ɓwa mǝnana kat earǝna ama nǝ̀ pak gir mǝnana Ɓakuli earkiyi ce ka,
nǝ̀ sǝlǝa ko kanigir mem ngga pur nǝ ban Ɓakuli,
ko mala ɓamuram na ǝn nggǝ na ka.
Ɓwa mǝnana kǝ na cau aɓa ɓamuri ka,
gulo mala ɓamuri na alkiyite ka,
sǝ ɓwa mǝnana kǝ pak gir ace gulo mala ɓwa mǝnana turi ka,
ɓwa mǝ'mǝsǝcau nì na,
ɓe kǝgir nyir pa a ɓalǝi ɗang.
Musa nǝ̀ pa wun Nggurcau re?
Sǝ kǝɓwa ata wun kpate ɗang.
Ace mana sǝ wu kǝ earce ama wu nǝ̀ wal-luem?
Ɓwabunda mǝnana ram ngga ne wi ama,
“We ka,
kukwar na a rǝo.
Yana alkiyito ama nǝ̀ wal-luio?”
Pǝlǝa Yesu earia wia ama,
“Ən pak gir'ndǝlǝki mwashat ɓǝrɓǝr a pwari Sabbat,
sǝ wun kat ka wu pak ndali.
Musa pà wun Nggurcau mala kasǝ-ɓatau kat andǝ amani ama yì nǝ̀ tite raka,
aká wun nǝ̀ tite.
Ace mani ka wu kǝ kasǝi muna ɓate a pwari Sabbat,
pwari usǝlǝo.
Ɓǝ̀ pwari mana à tsǝa ace kasǝi muna-ɓwabura ɓate,
kpa a pwari Sabbat,
pwari usǝlǝo ka,
wu kǝ lidǝmba nǝ pe,
ace mǝnana ɓǝa kǝa yàl Nggurcau mala Musa raka.
Palang sǝ bum wun lullo a rǝam acemǝnana ǝn twali ɓwa ban rǝkwana a pwari Sabbat ka?
Wu kǝa wu pak ɓashi ace sǝn ɓamǝsǝu ɗang.
Wu pak ɓashi amur gir mǝnana mǝsǝcau na ka.”